钦定古今图书集成/明伦汇编/氏族典/第232卷 > 杨巍
## 钦定古今图书集成/明伦汇编/氏族典/第232卷 > 杨巍

按《明外史杨巍传》：“巍字伯谦，海丰人。嘉靖二十六年
进士。除武进知县，擢兵科给事中。忤吏部，出为山西
佥事。已迁参议，分守宣府，为阳和兵备副使。擢右佥
都御史，巡抚宣府。逾年，以养母归。归二年，召起巡抚
陕西。隆庆初，进右副都御史，移抚山西，复乞养母去。
神宗立，起兵部右侍郎。万历二年，改吏部，进左侍郎”，
又以终养归。母年逾百岁卒。十年，起南京户部尚书，
旋召为工部尚书。明年迁吏部。巍初敭历中外，甚有
声。及秉铨，素望大损。然有清操，性长厚，不为刻核。行
以年几八十，屡疏乞归。归十五年，年九十二而卒。